A rendőrség honlapján megjelent egy letaglózó erejű videó arról, hogy miért nem szabad részegen és/vagy bedrogozva kocsiba ülni. A válasz nyilván annyi, hogy karambolozol és meghalsz, vagy mások életét veszélyezteted. De ezt mindenki tudja, úgyhogy a rendőrök kicsit felhabosították ezt az üzenetet és felhúztak rá egy mesemondós kampányvideót, amit látszólag egy Windows 95-höz kiadott Movie Makerrel vágtak össze.

Már az első mondatok berántják az embert.

Egyszer régen, egy megyében, annak szegletében,

nem is olyan régen, történt meg egy eset.

Elmentek a hősök szórakozni,

úgy ahogyan szoktak: inni és drogozni.

Jó a barátokkal bulizni, piálni

és az egész világot színesebben látni.

Hogy élesebbek legyenek a színek,

néha egy-egy bogyó is mindenkinél lemegy.

Nem sokkal ezután jön a "Menjünk autóval! Nem lesz baj a piával, narkóval!" mondat, onnantól a cselekmény is beindul, de nem akarok spoilerezni.

A videó leírása alapján a Jász-Nagykun-Szolnok Megyei Rendőr-főkapitányság Balesetmegelőzési Bizottsága követte el a kampányt. A szöveget nem tudni pontosan ki írta, a Police.hu alapján "egy közlekedési rendőr tollából" származik.

Tényleg, lányok, fiúk ne okozzatok diszkóbalesetet, mert ilyen videókat fog csinálni a rendőrség.